ลุ้นเคาะเบี้ยประกันยางพารา
คปภ.จับมือสมาคมฯแยก3กลุ่มเช็กอุปกรณ์โรงงานหวั่นเสี่ยงสูง
10 ส.ค. 2554

คปภ.จับมือสมาคมฯแยก3กลุ่มเช็กอุปกรณ์โรงงานหวั่นเสี่ยงสูง
คปภ.ได้ข้อสรุปประกันยางพารา รอพิจารณาเบี้ย
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ) เปิดเผยว่า คปภ.ได้ประชุมร่วมกับสมาคมประกันวินาศภัย และสมาคมยางพาราไทย เพื่อสร้างความเข้าใจร่วมกันในการหาแนวทางการจัดทำการประกันภัยสำหรับอุตสาหกรรมยางพาราให้เกิดความเหมาะสมและสอดคล้องกับลักษณะของผู้ประกอบการอุตสาหกรรมยางพารา ด้วยการกำหนดมาตรการป้องกันความเสียหายของแต่ละประเภทโรงงานเพื่อลดความเสี่ยงภัยที่จะเกิดขึ้น 
มาตรการป้องกันความเสียหายกำหนดรายละเอียดเป็นรายสาขาอุตสาหกรรมหรือประเภทโรงงานยางพารา ได้แก่ โรงงานแผ่นรมควัน โรงงานยางแท่ง และโรงงานทำน้ำยางข้น หากกลุ่มโรงงานดังกล่าวได้ดำเนินการตามมาตรการที่กำหนดไว้ บริษัทประกันภัยจะสามารถรับประกันภัยได้ 
สำหรับการรับประกันภัยเต็มจำนวนมูลค่าทรัพย์สินอันเป็นผลจากยางพาราที่สูงขึ้นตามภาวะตลาดนั้น ที่ประชุมสรุปว่าหากโรงงานใดมีมาตรการป้องกันความเสียหายที่ครบถ้วนแล้ว บริษัทประกันภัยก็จะสามารถรับประกันภัยได้เต็มจำนวนมูลค่าทรัพย์สิน 
ทั้งนี้ ในเบื้องต้นสมาคมยางพาราไทยจะส่งรายชื่อสมาชิกให้กับสมาคมประกันวินาศภัย เพื่อดำเนินการสำรวจภัยและแนะนำมาตรการป้องกันความเสียหาย เพื่อกำหนดอัตราเบี้ยประกันภัยและเงื่อนไขในกรมธรรม์ประกันภัย เพื่อให้เหมาะสมกับผู้ประกอบการเป็นรายๆ ไป
นางจันทรา กล่าวว่า คปภ.พร้อมให้คำปรึกษา แนะนำ และให้ความช่วยเหลือด้านการประกันภัยแก่ประชาชนและผู้ประกอบการด้วยความรวดเร็วและเป็นธรรม ดังนั้นหากมีข้อสงสัยหรือได้รับความเดือดร้อนด้านการประกันภัย สามารถขอคำปรึกษาได้ที่ศูนย์บริการด้านการประกันภัย คปภ. 
นายจีรพันธ์ อัศวะธนกุล นายกสมาคมประกันวินาศภัย กล่าวว่า สมาคมได้ประชุมนัดแรกเมื่อวันศุกร์ที่ผ่านมา ซึ่งบริษัทประกันภัยพร้อมที่จะเข้ารับประกันภัยตามนโยบายของรัฐบาล เนื่องจากเป็นธุรกิจที่มีความสำคัญของประเทศ และช่วยสร้างความมั่นคงด้านรายได้ให้กับเกษตรกร
ขณะนี้ทางสมาคมอยู่ระหว่างรอข้อมูล จำนวนผู้ที่ต้องการทำประกันภัย จำนวนไร่ และข้อมูลอาคารโรงงาน เพื่อใช้ในการพิจารณาเบี้ยประกันภัย และหาอุปกรณ์ป้องกันเพื่อลดความเสี่ยงล่วงหน้า